Regstappe kom oor Oscar-fliek‘n Skermskoot uit die lokprent. Carl Pistorius, Oscar se broer, het in ’n verklaring gesê die rolprent is vervaardig in “blatante verontagsaming” van die Pistorius- en Steenkamp-families, sowel as Oscar en Reeva. “Oscar, sy familie en die verdediging was in geen opsig betrokke by die vervaardiging van die rolprent nie.” Volgens Carl is die rolprent nie ’n ware weerspieëling van die tragiese gebeure van 14 Februarie 2013 toe Steenkamp in ŉ badkamer van Pistorius se huis in Silver Lakes in Pretoria doodgeskiet is nie. “Oscar is onderwerp aan ’n maand lange sielkundige evaluering op aandrang van die staat en die evaluering is gedoen deur kenners in die veld. Oscar is ook onderwerp aan in diepte-evaluerings en toetse vir amper ’n maand lank en in geen stadium is daar bevind dat Oscar die gedagtegang van ’n moordenaar het nie.” Volgens Carl is die rolprent ’n “growwe verkeerde interpretasie van die waarheid” en eerder verteenwoordigend van wat die staat tydens Oscar se hofsaak probeer uitbeeld het. Barry en June Steenkamp, Reeva se ouers, het vroeër gesê hulle dra geen kennis van die rolprent nie. Tania Koen, die Steenkamps se prokureur, het in ŉ verklaring gesê June en Barry rou steeds oor die dood van hul dogter. “Hulle is geskok en ontsteld om te verneem van berigte ‘dat die rolprent uit [Reeva] Steenkamp en haar ma se oogpunt vertel word’. June is nie deur Lifetime genader om deel te neem, insette te gee of enigsins betrokke te wees nie.” Volgens Koen is enige indruk dat die rolprent deur die Steenkamp-familie onderskryf word onwaar. Maroela Media het vroeër berig die lokprent vir die rolprent oor die wêreldbekende paralimpiese atleet, Oscar Pistorius, en die moord op sy meisie, Reeva, is Vrydag bekend gestel. Pistorius is vir die moord op Steenkamp aangekla en het tydens die hofverrigtinge, wat wêreldwyd uitgesaai is, aangevoer hy het Steenkamp deur die badkamerdeur geskiet omdat hy haar vir ŉ inbreker aangesien het. Pistorius is aanvanklik aan strafbare manslag skuldig bevind, maar sy skuldigbevinding is later na moord verander en hy is ŉ vonnis van ses jaar tronkstraf opgelê. Die staat se appèl teen Pistorius se vonnis sal op 3 November aangehoor word, net ŉ week voor die bekendstelling van Oscar Pistorius: Blade Runner Killer wat op 11 November op die Amerikaanse televisiekanaal Lifetime vertoon sal word. Daar is nog geen datum bekend gemaak wanneer die rolprent in Suid-Afrika uitgereik sal word nie. Kyk die lokprent hier.